На основу члана 2. става 3. тачке х., члана 7. тачке е., члана 39. и члана 42. Закона о Централној банци Босне и Херцеговине (“Службени гласник БиХ”, број 1/97) и Одлуке високог представника за Босну и Херцеговину од 28. септембра 1998. године о дизајну кованог новца, Управни одбор Централне банке Босне и Херцеговине на 15. сједници од 18. и 19. новембра 1998. године, доноси

**О Д Л У К У**

**о издавању, основним обиљежјима и пуштању у оптицај кованог новца од 10, 20 и 50 Фенинга**

1. Централна банка Босне и Херцеговине (у даљем тексту: Централна банка) издаће

ковани новац у апоенима од 10, 20 и 50 Фенинга, као законито средство готовинског плаћања у Босни и Херцеговини.

2. Ковани новац од 10, 20 и 50 Фенинга израђиваће се од легуре челика пресвучене бакром.

3. Апоени кованог новца из тачке 1. ове одлуке биће округлог облика и имаће сљедеће техничке карактеристике:

1) апоен од 10 Фенинга – масу 3,90 грама, пречник 20 милиметара и глатку ивицу дебљине 1,40 милиметара;

2) апоен од 20 Фенинга – масу 4,50 грама, пречник 22 милиметра и назубљену ивицу дебљине 1,60 милиметара;

3) апоен од 50 Фенинга – масу 5,20 грама, пречник 24,50 милиметара и назубљену ивицу дебљине 1,60 милиметара.

Дозвољено је потпуно превлачење бакра за 30 микрона укључујући ивицу кованог новца.

4. Изглед с лица свих апоена кованог новца из тачке 1. ове одлуке је сљедећи:

У средини је бројчана ознака вриједности у позадини које се налази мапа Босне и Херцеговине.

Око бројчане ознаке вриједности исписане су ријечи "Фенинга" тако да су код апоена од 10 и 50 Фенинга изнад бројчане ознаке вриједности ријечи "Фенинга" исписане латиничним, а испод ћириличним писмом, а код апоена од 20 Фенинга изнад бројчане ознаке вриједности ријечи “ Фенинга “ исписане су ћириличним, а испод латиничним писмом.

Око ријечи “Фенинга“ исписан је назив “Босна и Херцеговина“ тако да је код апоена од 10 и 50 Фенинга изнад бројчане ознаке вриједности назив “Босна и Херцеговина“ исписан ћириличним, а испод латиничним писмом, а код апоена од 20 Фенинга изнад бројчане ознаке вриједности назив “Босна и Херцеговина“ исписан је латиничним, а испод ћириличним писмом, између којих се налазе знакови троугла.

Између ријечи “Фенинга“ и назива “Босна и Херцеговина“ налазе се три концентрична круга, а између назива “Босна и Хецеговина“ и оквирне линије налазе се тачкице у низу.

5. Изглед с наличја свих апоена кованог новца из тачке 1. ове одлуке је сљедећи:

У средини је троугао, а паралелно његовој лијевој страни протеже се ред звијезда петокрака и лијево од троугла налази се ознака “1998“.

Око троугла исписан је назив “Босна и Херцеговина“, тако да је код апоена од 10 и 50 Фенинга изнад троугла назив “Босна и Херцеговина“ исписан латиничним, а испод ћириличним писмом, а код апоена од 20 Фенинга изнад троугла назив “Босна и Херцеговина” исписан је ћириличним, а испод латиничним писмом, између којих се налазе знакови троугла.

Између троугла и назива “Босна и Херцеговина“ налазе се три концентрична круга, а између назива “Босна и Херцеговина“ и оквирне линије налазе се тачкице у низу.

6. Ковани новац из тачке 1. ове одлуке ставиће се у оптицај у децембру 1998. године, а прецизан датум ће одредити и објавити гувернер Централне банке.

7. Ова одлука ступа на снагу даном објављивања у "Службеном гласнику БиХ", "Службеним новинама Федерације БиХ" и "Службеном гласнику Републике Српске".

УВ број 23 /98 Предсједавајући

18. и 19. новембра 1998. године Управног одбора Централне банке

С а р а ј е в о Босне и Херцеговине

Г У В Е Р Н Е Р

Peter Nicholl